জুলাই শহীদ স্মৃতিস্তম্ভ

জুলাই শহীদ স্মৃতিস্তম্ভ সারা বাংলাদেশ জুড়ে অভিন্ন নকশায় নির্মাণাধীন জুলাই গণহত্যার স্মৃতিস্তম্ভ। ছাত্র-জনতার অভ্যুত্থানের বর্ষপূর্তি উপলক্ষ্যে বাংলাদেশ সরকার দেশের ৬৪ জেলায় এই স্মৃতিস্তম্ভ নির্মাণের সিদ্ধান্ত নেয়।

 পটভূমি 
২০২৪ সালের জুলাই ও আগস্টে ছাত্র-জনতার অভ্যুত্থান চলাকালে জুলাই গণহত্যা সংঘটিত হয়েছিল। গণঅভ্যুত্থান সফল হওয়ার পর প্রধানমন্ত্রী শেখ হাসিনার পদত্যাগ ঘটে এবং মুহাম্মদ ইউনূস নেতৃত্বাধীন অন্তর্বর্তীকালীন সরকার বাংলাদেশের রাষ্ট্রযন্ত্রের দায়িত্ব নেয়। ২৪ জুন ২০২৫ সালে সরকার ছাত্র-জনতার অভ্যুত্থানের বর্ষপূর্তি উদযাপনের উদ্দেশ্যে মাসব্যাপী কর্মসূচি ঘোষণা করে। কর্মসূচিতে বাংলাদেশের প্রতিটি জেলায় জুলাই শহীদ স্মৃতিস্তম্ভ নির্মাণ প্রকল্প অন্তর্ভুক্ত ছিল। ২৬ জুন ২০২৫ সালে প্রজ্ঞাপনের মাধ্যমে ৩৭ সদস্য বিশিষ্ট জাতীয় কমিটি গঠনের ঘোষণা দেওয়া হয়। উক্ত কমিটি বাংলাদেশের ৬৪ জেলায় অভ্যুত্থানকে উৎসর্গ করে একটি করে স্মৃতিস্তম্ভ নির্মাণের পরিকল্পনা করে। এর জন্য শিল্পী আব্দুল হালিম চঞ্চলের করা স্মৃতিস্তম্ভের প্রস্তাবিত নকশা সরকার কর্তৃক গৃহীত হয় যা ৯ জুলাই ২০২৫ সালে মুক্তিযুদ্ধ বিষয়ক উপদেষ্টা ফারুক-ই-আজম অনুমোদন করেন। অনুমোদন পর প্রকল্পের আনুষ্ঠানিক কার্যক্রম শুরু হয় এবং মন্ত্রিপরিষদ বিভাগ থেকে জেলা প্রশাসকদের নির্মাণস্থল চিহ্নিত করার জন্য নির্দেশ দেওয়া হয়। তবে তার আগেই ৭ জুলাই ২০২৫ সালে বৈঠকে কুড়িগ্রাম জেলার প্রশাসন কলেজ মোড়ে অবস্থিত বিজয় স্মৃতি স্তম্ভের পাশে জুলাই শহীদ স্মৃতিস্তম্ভ নির্মাণের সিদ্ধান্ত নেয়। ৮ জুলাই ২০২৫ সালে জেলা কর্তৃপক্ষ চূড়ান্ত করে যে বান্দরবানে শহীদ মিনারের পাশে স্মৃতিস্তম্ভ নির্মিত হবে। একই দিনে জুলাই শহীদ স্মৃতিস্তম্ভ নির্মাণের জন্য জামালপুরের শেখেরভিটায় অবস্থিত মির্জা আজম চত্বর ভেঙ্গে ফেলা হয়। এছাড়া চট্টগ্রাম জেলার প্রশাসন শহরের পাঁচলাইশে অবস্থিত জাতিসংঘ পার্কে প্রস্তাবিত স্মৃতিস্তম্ভের স্থান নির্ধারণ করে। নাটোর জেলার প্রশাসন ১৪ জুলাইয়ে মধ্যে স্মৃতিস্তম্ভ নির্মাণের তারিখ নির্ধারণ করে। ৯ জুলাই ২০২৫ সালে কুষ্টিয়া জেলার প্রশাসনের সভায় ঠিক করা হয় যে শহরের আবরার ফাহাদ স্টেডিয়ামের পাশে স্মৃতিস্তম্ভ নির্মিত হবে। ১১ জুলাই ২০২৫ সালে সরকারের উপদেষ্টা আসিফ মাহমুদ ঘোষণা দেন যে কুমিল্লা বিশ্ববিদ্যালয়ের নিকটে জাতীয় মহাসড়কের পাশে স্মৃতিস্তম্ভ নির্মাণ করা হবে।

 নির্মাণকাজ 
৬৪টি স্মৃতিস্তম্ভের জন্য গড়ে প্রায় ১৪ লাখ টাকা করে বরাদ্দ রাখা হয়। ৯ জুলাই ২০২৫ সালে দেশের বিভিন্ন প্রান্তে নির্মাণকাজের উদ্বোধন করা হয়। সেগুলোর মধ্যে সিরাজগঞ্জে মুক্তির সোপান চত্বরে নির্মাণকাজের উদ্বোধন করা হয়। একই দিনে গাইবান্ধার পৌরপার্কের বিজয়স্তম্ভ চত্বরে স্মৃতিস্তম্ভ নির্মাণকাজের উদ্বোধন করা হয়। ফরিদপুরের হাসিবুল হাসান লাবলু সড়কের দিকে সরকারি জমিতে নির্মিত আওয়ামী লীগের কার্যালয় ভবন ভেঙ্গে সেখানে স্মৃতিস্তম্ভ নির্মাণ শুরু হয়। ১০ জুলাই ২০২৫ সালে নওগাঁর মুক্তির মোড়ে কেন্দ্রীয় শহীদ মিনারের পাশে নির্মাণকাজ শুরু হয়। ১১ জুলাই ২০২৫ সালে নারায়ণগঞ্জ জেলার হাজীগঞ্জে অবস্থিত বিজয়স্তম্ভ চত্বরে জেলা প্রশাসক নির্মাণকাজের উদ্বোধন করেন। ১৪ জুলাইয়ের আগে নারায়ণগঞ্জে স্মৃতিস্তম্ভের নির্মাণকাজ সম্পন্ন হয়। ১৪ জুলাই ২০২৫ সালে নির্মাণকাজ শুরু করার উদ্দেশ্যে এর আগের দিন যশোরের বকুলতলায় নির্মিত শেখ মুজিবুর রহমানের ম্যুরালের ভগ্নাবশেষ বুলডোজার দিয়ে ভেঙ্গে ফেলা হয়। ১৪ জুলাই ২০২৫ সালে যশোরে জুলাই শহীদ স্মৃতিস্তম্ভের নির্মাণকাজের উদ্বোধন করা হয়। একইদিনে মেহেরপুরে সরকারি কলেজের মোড়ে, খাগড়াছড়ির সরকারি কলেজ প্রাঙ্গণে, সাতক্ষীরার কাটিয়ায় পুরোনো ডাকবাংলোর সামনে, নেত্রকোণায় মোক্তারপাড়া সেতুর নিকটে, মাগুরায় ঢাকা রোড সেতুর নিকটে, চট্টগ্রামের পাঁচলাইশে, গোপালগঞ্জের মুক্তিযোদ্ধা স্মৃতিস্তম্ভের কাছে, খুলনায় শিববাড়ী মোড়ের জিয়া হলের সামনে ব্রাহ্মণবাড়িয়ায় পৌর মার্কেটের সামনে, রাজশাহীতে সিএন্ডবি মোড়ে, চাঁদপুরে কেন্দ্রীয় শহীদ মিনারের প্রাঙ্গণে, কক্সবাজারে বিজয় সরণির দিকে হোটেল শৈবালের নিকটে, শেরপুরে শহীদ মুক্তিযোদ্ধা স্মৃতিস্তম্ভের পাশে, পটুয়াখালীতে শহীদ মিনারের পাশে, চাঁপাইনবাবগঞ্জে পাঠানপাড়া-ফুড অফিস সংলগ্ন এলাকায় এবং কুমিল্লায় আলেখারচর বিশ্বরোডে স্মৃতিস্তম্ভের নির্মাণকাজ শুরু হয়। একই দিনে নারায়ণগঞ্জ জেলায় নির্মিত স্মৃতিস্তম্ভ উদ্বোধন করা হয়। এতে জুলাই গণহত্যায় নিহত ২১ জনের নাম লেখা ছিল। ১৬ জুলাই ২০২৫ সালে নাটোরে উত্তর পটুয়া পাড়ার বগুড়া–নাটোর মহাসড়কের চৌরাস্তার দিকে আরেকটি স্মৃতিস্তম্ভের নির্মাণকাজ শুরু হয়। ১৯ জুলাই ২০২৫ সালে কুড়িগ্রামের কলেজ মোড়ে নির্মাণ শুরু হয়। জাতীয় কমিটির প্রধান মোস্তফা সরয়ার ফারুকী ৫ আগস্ট ২০২৫ সালের আগে ৬৪টি স্মৃতিস্তম্ভের নির্মাণ সম্পন্ন হবে বলে নিশ্চিত করেছিলেন। বরিশালে স্বাধীনতা পার্কের পাশে এবং বগুড়ায় মুক্তমঞ্চে স্মৃতিস্তম্ভ নির্মাণের কাজ চলমান ছিল। ৩ আগস্ট ২০২৫ সালের প্রতিবেদন অনুযায়ী ঢাকা শাহবাগে একটি স্মৃতিস্তম্ভের নির্মাণকাজ চলমান ছিল।

 স্থাপত্যশৈলী 
নকশা অনুযায়ী কংক্রিটের প্লাটফর্মের উপর বসানো স্টিলের স্মৃতিস্তম্ভের দৈর্ঘ্য ১৮ ফুট ও ব্যাস ৬ ফুট। স্তম্ভের ভেতরে আলো জ্বালানোর ব্যবস্থা আছে যা স্তম্ভে খোদাই করা লেখাগুলোকে আলোকিত করে তুলবে। এর সাথে একটি বেদি সংযুক্ত যা ১.৫ ফুট চওড়া।

 তালিকা 
ক্রমজেলাঅবস্থানউদ্বোধনের তারিখ১নারায়ণগঞ্জ১৪ জুলাই ২০২৫

 তথ্যসূত্র 

বিষয়শ্রেণী:ছাত্র-জনতার অভ্যুত্থানের স্মৃতিস্তম্ভ ও স্মারক
বিষয়শ্রেণী:২০২৫-এ বাংলাদেশে প্রতিষ্ঠিত